Babastoeltjies op vliegtuie voorgestel - Maroela Media
Australië se lugvaartveiligheidwaghond het Vrydag voorgestel dat kinderstoeltjies in vliegtuie gebruik moet word om die veiligheid van kinders te verseker.
Die Burgerlike Lugvaartveiligheidsowerheid (CASA) het in 'n konsepdokument gesê ouers moet meer opsies tot hul beskikking hê as om bloot net 'n baba op hul skoot te hou wanneer hulle vlieg. "Kinders onder vier jaar oud word meer doeltreffend deur 'n kinderstoeltjie met 'n ingeboude harnas of babakapsule beskerm," het CASA gesê.
'n Baba wat tans deur 'n passasier gedra word of op 'n skoot gehou word moet vasgemaak word, maar die veiligheidsgordels strek nie om die volwassene en die kind nie. 'n Ekstra veiligheidsgordel word gewoonlik gebruik en aan die volwassene se veiligheidsgordel vasgemaak. CASA sê toetse het bewys dit kan gevaarlik wees.
CASA sê baba-karstoeltjies wat vorentoe en agtertoe kyk, kan geskik wees.
Die konsepdokument het ook bevind dat babas veiliger is indien hulle nie in sitplekke teen die gangetjie sit nie.